Azia smeraldokukolo

Azia smeraldokukolo (Chrysococcyx maculatus) estas specio de la familio de la kukoledoj, en la ordo de birdoj, nome Cuculiformes, kiuj inkludas ankaŭ la vojkurulojn, la aniojn, la centropojn kaj la hoacinon, indiĝena de arbaraj regionoj de Suda kaj Sudorienta Azio. Ĝi troviĝas en Bangladeŝo, Butano, Kamboĝo, Ĉinio, Barato, Indonezio, Laoso, Malajzio, Birmo, Nepalo, Srilanko, Tajlando, kaj Vjetnamio. Iliaj naturaj habitatoj estas subtropikaj aŭ tropikaj malsekaj arbaroj de malaltaj teroj kaj montararbaroj.

Taksonomio
La Azia smeraldokukolo estis formale priskribita en 1788 fare de la germana naturŝiencisto Johann Friedrich Gmelin en lia reviziita kaj etendigita eldono de la verko de Carl Linnaeus nome Systema Naturae. Li metis ĝin kun ĉiuj aliaj kukoloj en la genron Cuculus kaj stampis la duvortan nomon Cuculus maculatus. Gmelin bazis sian priskribon sur la "Spotted Curucui" el Cejlono kiun priskribis kaj bildigis en 1776 la angla natursciencisto Peter Brown. 

La Azia smeraldokukolo estas nun metita kun 5 aliaj specioj en la genro Chrysococcyx, kiun enkondukis en 1826 la germana zoologo Friedrich Boie. La genrnomo Chrysococcyx venas el la grekaj vortoj χρυσος (ĥrusos), kun la signifo "oro", kaj κοκκυξ (kokkux), kun la signifo "kukolo". La specia epiteto maculatus devenas el Latino kaj signifas "punktohava" aŭ "makulhava". La specio estas monotipa: oni agnoskis neniun subspecion.

Aspekto
La azia smeraldokukolo kreskas ĝis longo de ĉirkaŭ 18 cm. La plenkreska masklo havas irizecajn malhelverdajn kapon, suprajn partojn kaj supran bruston, blankan malsupran bruston kaj verde striecan ventron. La nuda haŭto ĉirkaŭ la okulo estas oranĝkolora kaj la beko estas oranĝkolora/flava kun nigra pinto. La plenkreska ino havas kuproverdajn suprajn partojn, rustecbrunajn kronon kaj nukon kaj verdstriecajn subajn partojn. Ambaŭ seksoj montras blankan bendon sur la subflugiloj dumfluge. La subaj partoj de la juna masklo ne havas blankan malsupran bruston kaj estas pli forte striecaj.

La ​​voĉo estas "ĉvek" eldirata dumfluge, kaj diversaj fajfitaj pepadoj.

Distribuado kaj habitato
Tiu ĉi kukolo havas reproduktan teritorion, kiu etendiĝas de Himalajo orienten ĝis Birmo, Ĉinio kaj norda Tajlando. Pli sude ĝi estas vaganta aŭ migranta birdo en norda Barato, Srilanko, Malajzio kaj Sumatro; oni ne konas, ke ĝi reproduktiĝas en ĉi tiuj areoj. Ĝi vizitadas arbarojn kaj arbarajn randojn.

Ekologio
La azia smeraldokukolo ĉefe manĝoserĉas en la supraj niveloj de la kanopeo, kie ĝi manĝas insektojn kaj aliajn malgrandajn senvertebrulojn, inkluzive de formikoj, raŭpoj kaj cimoj. Ĝi estas nestoparazito, la femaloj demetas siajn ovojn en la nestoj de aliaj birdoj, kiel ekzemple la karmezina sunbirdo (Aethopyga siparaja) kaj la malgranda araneĉasisto (Arachnothera longirostra).

Statuso
C. maculatus havas tre vastan teritorion sed ĝenerale estas malofta specio. Neniuj apartaj minacoj estas agnoskitaj kaj la populacio supozeble estas stabila, do la Internacia Unio por la Konservo de Naturo taksis ĝian konservan statuson kiel "malplej zorgiga".

Referencoj

 Birds of The Gambia de Barlow, Wacher kaj Disley, 

Eksteraj ligiloj

Kategorio:Nestoparazitoj
Kategorio:Kukoloformaj
Kategorio:Kukoledoj
Kategorio:Birdoj de Azio